Sini Sabotage

Sini Sabotage (oik. Sini-Maria Makkonen, s. 22. helmikuuta 1986 Tuusula) on suomalainen Tuusulan Jokelasta kotoisin oleva artisti ja DJ.

Ura 
Hän muodostaa Alamaan ja Ruoton kanssa Valosiepparit-rap-kokoonpanon. Lisäksi Sabotage on toiminut DJ:nä The Tiger -yökerhon The Girls -klubilla, Spin FM-radiokanavalla ja Brädin keikoilla. Syksyllä 2012 hän toimi myös MTV3-kanavalla nähdyn Heikki & Mikko Show'n studio-DJ:nä. Syksyllä 2012 julkaistiin Sini Sabotagen musiikkivideo kappaleesta ”09”. Kappaleen biitti on lainattu suoraan Azealia Banksin "212"-kappaleesta. 

Sabotage aloitti keikkailun vuonna 2010 ja julkaisi esikoisalbuminsa ensimmäisen singlen ja musiikkivideon ”Levikset repee” huhtikuussa 2013. Single nousi Suomen virallisen singlelistan ykköseksi ja myi kultaa syyskuussa 2013. Sini Sabotagen esikoisalbumi 22 m² julkaistiin 5. joulukuuta 2013. Albumilla vierailevat muun muassa JVG, Kari Tapiiri ja Asa. Syksyllä 2013  Sabotage toimi Suomen Idolsin seitsemännen tuotantokauden tuomarina. Hän on itsekin osallistunut Idolsiin kilpailijana ohjelman ensimmäisellä tuotantokaudella, vuonna 2003.

Vuonna 2016 Sabotage solmi uuden levytyssopimuksen Universal Music -levy-yhtiön kanssa. Universalin alaisuudessa hän julkaisi vuosina 2016–2018 muutamia singlejä. Vuoden 2020 maaliskuussa Sabotage julkaisi uuden singlen ”Käärmeet”, joka on ensimmäinen kappale hänen 7. elokuuta 2020 julkaistulta albumilta Blueberry Makkonen. Huhtikuussa hän julkaisi elokuussa julkaistulta albumilta toisen singlen ”Online”. Heinäkuussa 2020 hän julkaisi viimeisen singlensä ja musiikkivideon ”Aerobist” samaiselta Blueberry Makkonen albumilta. Singlellä on mukana myös Seksikäs-Suklaa.

Yksityiselämä 
Sini Sabotage alkoi seurustelemaan vuonna 2017 rap-artisti Matti8:n kanssa. Hän oli mukana myös Sini Sabotagen marraskuussa 2018 julkaistulla kappaleella ”Sä oot siin”. He erosivat vuoden 2020 kevään aikana.

Diskografia 

 2013 – 22 m²
 2015 – Lue mun huulilta (EP)
 2020 – Blueberry Makkonen

Lähteet

Aiheesta muualla 
 Sini Sabotagen Facebook-sivu

Suomalaiset hip hop -artistit
Suomalaiset DJ:t
Vuonna 1986 syntyneet
Elävät henkilöt